Foto’s: Kate se Wimbledon-modes slaan ŉ kishouKate Middleton het Dinsdag haar eerste verskyning by die 2022-toernooi gemaak. (Foto: Sebastien Bozon/AFP) Hoewel die werklike aksie by Wimbledon op die tennisbaan is, steel Kate Middleton, die hertogin van Cambridge, se teenwoordigheid by dié prestige Britse sporttoernooi dikwels die kollig. Die hertogin het Dinsdag haar eerste verskyning by die 2022-toernooi gemaak om die Johannesburg-gebore Britse tennisspeler Cameron Norrie se wedstryd teen die Belgiese speler David Goffin in die mans-kwarteindstryd te kyk. Kate, wat self ook ŉ kranige tennisspeler is, is sedert 2016 ’n beskermheer van die All England Lawn Tennis and Croquet Club wat Wimbledon organiseer. Kate saam met Meghan Markle en Pippa Middleton by die vroue eindstryd in 2018. (Foto: Ben Curtis/AFP) Sy het vir Dinsdag se wedstryd ŉ koringblou polkakolrok van die Italiaans-gebore, Londen-gesetelde ontwerper Alessandra Rich gekies. Haar uitrusting is met pêreloorkrabbers, ŉ Finlay & Co Henrietta-sonbril met skilpaddoprame en ’n netjiese wit handsak afgerond. Die hertogin – wat deesdae gereeld uitrustings uit haar klerekas herbenut – het dié blou nommertjie onlangs tydens ŉ straatpartytjie vir koningin Elizabeth II se platinum‑jubileum gedra. Hier is vyf van haar bekendste Wimbledon-uitrustings: (Foto: Glyn Kirk/AFP) Die hertogin het in 2011 – skaars twee maande na haar en prins William se troue – in ŉ wit Temperley-rok betower met haar eerste verskyning by ŉ Wimbledon-toernooi as ŉ Britse koninklike. Haar minimale bykomstighede het gesorg vir ŉ sjiek en eenvoudige voorkoms. (Foto: Adrian Dennis/AFP) Die hertogin het koppe laat draai met haar korter kapsel en bont patroonkeuses in 2017. Sy het vir haar tweede verskyning by die 2017-toernooi ŉ wit Catherine Walker‑rok met blompatrone gekies. Marie Claire het ook in 2017 berig dat die hertogin geneig was om haar haarstyl te verander kort voordat sy ŉ nuwe swangerskap aankondig in ŉ poging om die aandag van haar groeiende bababoepie af te lei. (Foto: Victoria Jones/POOL/AFP) Berigte oor onenigheid tussen Kate en Meghan Markle, die hertogin van Sussex, het in 2018 die rondtes gedoen. Die twee hertoginne het egter in Julie 2018 saam met Kate se jonger suster, Pippa, gekyk hoe Meghan se vriendin, Serena Williams, Simona Halep in die vroue‑eindstryd gepak het. Kate het in ’n noupassende groen Dolce & Gabbana-rok met groot goue knope en pofmoue gepronk. Sy het dié rok die eerste keer tydens ’n besoek aan Kanada in 2016 gedra en dit is sedertdien na haar vernoem. (Foto: Laurence Griffiths/AFP) Die hertogin was in 2019 vir die eerste keer betrokke by die trofee-oorhandiging tydens die bekende manseindstryd tussen legendes Novak Djokovic en Rodger Federer. Sy het ŉ babablou Emilia Wickstead-rok met kapmoue en vleeskleur Aldo-blokhakke vir dié geleentheid gekies. (Foto: Mike Hewitt/AFP) Kate het in 2021 by prins William aangesluit om die vroue‑eindstryd te kyk en het in eg Wimbledon-kleure gepronk. Sy het dié keer ŉ heldergroen Emilia Wickstead-skepping met ŉ wye romp gekies en die rok met wit hakke en haar kenmerkende sagte krulle afgerond. Bronne: Vogue, Marie Claire, Hello.